### Beslutning

Drøftet og godkendt.

### Sagsfremstilling

## Resume og sagens baggrund

I forbindelse med forventede anlægsprojekter i [adresse] og [adresse] i de kommende år skal der træffes beslutning om principper for, hvordan gaderne skal indrettes i fremtiden. Teknik- og Miljøudvalget har senest besluttet succeskriterier og procesplan for renovering af parkeringspladsen i [adresse] på mødet den 8. april 2024.

## Indstillinger

Chefen for Vej, Ejendom og Affald indstiller,

1. at principper for udformning af [adresse] og [adresse] drøftes, og
2. at revideret tidsplan for Jonna Dam tages til efterretning.

## Behandling

Teknik- og Miljøudvalget.

## Sagsfremstilling

[adresse] forventer i de kommende år at skulle udskifte vand, varme og eventuelt afløb i [adresse] og [adresse]. Tidsplanen for dette er dog ikke endeligt fastlagt. Der er en risiko for akut ledningsbrud, som kan igangsætte dele af arbejdet tidligere.

Ifølge Infrastrukturplan for [adresse] skal strækningen fremover udformes til en planlægningshastighed på 30-40 km/t, og der skal etableres bedre forhold for cyklister. Der forventes samtidig at ske en byudvikling af området, som der løbende vil blive skabt rammer for i nye lokalplaner og kommuneplan. Derfor er der behov for, at Teknik- og Miljøudvalget godkender principper for den fremtidige udformning af gaderne, som kan ligge til grund for lokalplaner, Kalundborg Forsynings arbejder, eventuel regnvandshåndtering og et eventuelt anlægsprojekt af cykelstier, hvis det lykkes at få tildelt cykelpuljemidler.

Gaderne er udpeget som indsatsområde i Klimahandleplanen, men udformningen af en samlet plan for håndtering af skybrudssituationer i Kalundborg centrum forventes på nuværende tidspunkt ikke at blive igangsat før næste spildevandsplan i 2028. Principperne skal derfor kunne rumme, at mængde og placeringen af regnvand, der skal håndteres, ikke ligger fast på nuværende tidspunkt.

Princip – minimumsbredde og ønskescenarie

[adresse] har behov for at få fastlagt et tracé, hvor fjernvarme og kloak kan føres i lange, lige stræk. Her tages udgangspunkt i en placering langs den eksisterende vejmidte og den anbefalede kørebanebredde, som er minimum 2,75 m ved 30-40 km/t. Det giver en minimumsbredde på vejbanen på 5,6 m, inklusive midterstribe, hvorunder ledningerne kan placeres. Vand og andre bøjelige ledninger kan med fordel placeres i fortov, hvor trafiksikkerhed ved reparationer er høj, og belægningsreparationer lettere kan skjules.

Der er desuden et behov for, at gaden kan renoveres og udvikles i flere etaper afhængig af projekter, detailplanlægning og økonomi. Det foreslås derfor, at der arbejdes med et 'minimumsprincip' og et 'ønskescenarie' (se Bilag 1).

*Minimumsprincip*

Minimumsprincippet udgøres af en vejbredde på 5,6 m, kantstensafgrænsede cykelstier i begge sider og fortov, der opfylder anbefalet minimumsbredde på 1,5 m.

Den anbefalede bredde for cykelsti er 2,25-2,5 m. Bredden er de senere år sat op, fordi flere anvender ladcykler og/eller hurtigkørende elcykler. I cykelpuljeansøgningen til Vejdirektoratet er der derfor anvendt en standardbredde på 2,3 m (nedsat til 2 m på delstræk, hvor omgivelserne begrænser pladsen). Dette betyder, at fortovet i første etape mange steder vil få en bredde, der ikke svarer til den anbefalede bredde på 2,5 m. I [adresse] vil der typisk være en restbredde inden for vejmatriklen til 1,4 m fortov, hvis der ikke eksproprieres eller træffes aftaler med naboejendomme om øget fortovsbredde. Det anbefales alligevel at vælge denne disponering mellem fortov og cykelsti, da det vil være muligt at øge fortovsbredden på et senere tidspunkt, mens ændring af forholdet mellem fortov og cykelsti kan have betydning for afvandingsfald, placering af brønde og kantsten samt give lapper på cykelstien.

*Ønskescenarie*

Ifølge succeskriterierne for renovering af [adresse] og [adresse] skal gaden blandt andet understøtte bylivet og byomdannelse, begrænse afledning til spildevandssystemer, bidrage med læ og godt mikroklima, give gode opholdsmuligheder samt sikker færdsel og krydsninger for bløde trafikanter. Derfor er ønskescenariet for gaden mere end minimumsprofilet.

I ønskescenariet skabes en afvekslende og grøn gade, hvor mulighederne i omgivelserne udnyttes til at skabe forskellige byrum langs gadeforløbet. Der foreslås derfor en strategi, hvor vigtige knudepunkter og principper indtænkes samtidig med en gaderenovering, kombineret med en langsigtet omdannelse af de mellemliggende stræk via lokalplaner.

Vigtige knudepunkter:

* De tre primære adgange til gaden
* Strækningen langs [adresse] med nye slippeforbindelser
* Strækning ved Kvickly med indsatsområde for klima og høj uheldsfrekvens
* Eventuelle fartdæmpende grønne porte på [adresse].

Grundlæggende principper:

* Rytmisk opdeling af kørebanen ved etablering af felter i afvigende belægning samt beplantning
* Visuel adskillelse mellem kørebane og cykelsti ved anvendelse af anden farve – eksempelvis rødbrun asfaltbelægning samt at fortov og cykelsti føres ubrudt igennem ved indkørsler og mindre sideveje
* Plads i vejprofilet til placering af plantebede og vandhåndtering, hvor opsamlet vand genanvendes til vanding og bedre vækst for vejtræer
* Ny belysning med stor regelmæssighed på alle gangarealer
* Ingen buslommer, men busperroner og buslæskur, hvor pladsen tillader
* Samarbejder med naboer omkring nedsættelse af antallet af indkørsler, beplantning langs p-pladser og ubebyggede arealer, samt opnåelse af større fortovsbredde (cirka 2,5 m).

Økonomi Bredgade-Elmegade

I forhold til budgetplanlægningen må det på nuværende tidspunkt forventes, at der kan blive behov for at renovere dele af strækningen i 2026. Det kan både være i forbindelse med Kalundborg Forsynings arbejder og eventuel tildeling af cykelpuljemidler.

I cykelpuljeansøgningen er der ansøgt om midler til anlæggelse af cykelsti fra [adresse] over Marius Sørensen, [adresse], [adresse], [adresse] og fra [adresse] til eksisterende cykelsti ved Biotekparken, med forventet projektering i 2025 og anlægstidspunkt i 2026-27. Etablering af cykelsti på hele strækningen forventes at udgøre 30,7 mio. kr. Heraf forventes en mindre besparelse ved anlæg sammen med Kalundborg Forsyning. Der ansøges om 40 % tilskud fra Vejdirektoratet udgørende 12,28 mio. kr.

Cykelprojektet indeholder cykelstier og farvede felter, men ikke klimasikring, beplantning og renovering af belysning og fortove.

Procesopdatering for Jonna Dam

Med baggrund i de seneste drøftelser omkring Jonna Dam forventes tids- og procesplan nu at forløbe således:

* Inddragelse af relevante parter som grundejere, Vores Kalundborg og andre nære interessenter. Udformning af området detaljeres nærmere ud fra de for Teknik- og Miljøudvalget forelagte principper (april-august 2024)
* TMU - Drøftelse af principper for gaderne Bredgade-Elmegade (juni 2024)
* Udbud af projektering (august 2024)
* TMU - Godkendelse af dispositionsforslag for Bredgadeparkeringen samt principper for prioritering og/eller etapeopdeling (oktober 2024)
* Projektering (september-november 2024)
* Udbud (december 2024)
* TMU - Eventuel drøftelse af licitationsresultat (januar 2025)
* Anlægsarbejde (februar-maj 2025).

## Økonomiske konsekvenser

Ingen.